**Lähdeviiteharjoitus**

4 Ohjelmistopatentoinnin hyödyt PK-yritysten näkökulmasta

Vaikka ohjelmistoliiketoiminnan aloittamisen kynnys on usein matala, saattavat tuotekehitysprojektit olla pitkiä sekä kalliita. Kehitysprojektin tuloksena syntyneiden tuotteiden, palveluiden ja ideoiden kopioiminen tai kilpailevien ratkaisujen lanseeraaminen voi johtaa siihen, että kehitystyöhön sijoitettuja kuluja ei ole mahdollista saada takaisin. Koska ohjelmistojen ideoiden kopiointi ja levitys on yksinkertaista, on luonnollista, että kehitysprojektien yhteydessä syntyvät keksinnöt halutaan suojella, jotta ne tuottavat kehittäjälleen taloudellista lisäarvoa (Graham & al. 2009).

Ohjelmistoliiketoiminnassa suositeltavien ja tehokkaampien suojaamistoimenpiteiden osalta on käyty polveilevaa akateemista keskustelua. Walshin mukaan (2013) ohjelmistoalalla käytetään aktiivisesti neljää merkittävää immateriaaliomaisuuden suojaamiskeinoa: patentteja, liikesalaisuuksia, tekijänoikeuksia sekä tavaramerkkejä. Aineettoman omaisuuden suojaamisen lisäksi yritykset voivat suojella liiketoimintaansa myös epämuodollisilla ja sopimuksellisilla keinoilla. (Päällysaho & Kuusisto 2006.) Lagen mukaan (2015) ohjelmistoyritykset käyttävätkin esimerkiksi liikesalaisuuksia ja ensimmäisen toimijan etua patentointia enemmän toimintansa suojaamiseen.

Ohjelmistopatentteja koskevassa keskustelussa on pienten ohjelmistoyritysten näkökulma pitkälti sivuutettu ja patentit nähdään lähinnä suuria yrityksiä koskettavana tekijänä. (Walsh 2013). Etenkin ohjelmistoalan PK-yritysten patentointimotiiveja käsittelevä tutkimus on lähes olematonta. (Lage 2015)Päivärinne kuitenkin esittää, että PK-yritykset eivät voi jättää patentoinnin tuomia uhkia ja mahdollisuuksia huomioimatta, vaan PK-yritysten tulee kiinnittää aiempaa enemmän huomiota patentteihin ja niiden hyödyntämisstrategioihin (2013). Oikein hyödynnettynä aineettoman omaisuuden tehokas suojaaminen onkin yrityksille arvokasta.

Päivärinne korostaa (2013) erityisesti patentoinnin merkitystä myös strategisesta näkökulmasta: niin suurten yritysten kuin PK-yritystenkin tulisi ymmärtää patenttien arvo laajemmin kuin yksin juridisina työkaluina ja ottaa ne osaksi yrityksen yleistä strategiaa ja liiketoimintaa. De Wiltonin (2011) mukaan taas suunnitelmallinen patentointi voi auttaa yritystä myös kohdentamaan resurssinsa ydinteknologioiden kehittämiseen, mikä tuo kilpailuetua ja taloudellista lisäarvoa yrityksen toimintaan yleisestikin.

Lage kuitenkin pitää (2015) patentointia tältä kannalta relevanttina ensisijaisesti suuremmille yrityksille. Hän on käsitellyt ohjelmistopatentointia Grahaminja muiden(2009) tutkimuksen pohjalta nimenomaan ohjelmistoalan PK-yritysten näkökulmasta ja mainitsee patentoinnille seitsemän pääasiallista syytä: jäljittelyltä suojautuminen, toiminnan estäminen, lisensointi, rahoituksen edistäminen, mainetekijät, neuvotteluedut sekä sisäiset syyt.

4.1 Jäljittelyltä suojautuminen

Jäljittelyltä suojautuminen on eräs merkittävimmistä suojaamisen syistä ohjelmistoteollisuudesta. Lage selittää (2015) tätä kopioinnin ja jäljittelyn helppoudella, sillä erillistä valmistusvaihetta ei ohjelmistotuotteelle tai -palvelulle tarvita ja jakelu Internetin yli voi tapahtua välittömästi. Myös Koo (2002) nostaa ideoiden ja konseptien suojaamisen tärkeimmäksi ohjelmistopatentin rooliksi.

Erityisesti jäljittelyltä suojautuminen on tärkeää PK-yrityksille, sillä suurempien yritysten olisi ilman suojautumista resurssiensa ansiosta suhteellisen vaivatonta kopioida PK-yritysten tuotekehityksen tulokset ja tuoda oma vastineensa markkinoille. PK-yritysten tuote- tai palveluportfolio on myös yleensä rajallinen, jolloin yksittäisen tuotteen kopiointi suuremman toimijan taholta voi olla uhka jopa PK-yrityksen olemassaololle (Lage 2015).

Lagen mukaan empiiriset tutkimukset osoittavat PK-yritysten ja suurten yritysten arvottavan jäljittelyltä suojautumista yhtä paljon patentoinnin funktiona, mutta esittää motiivien olevan tämän suhteen erilaisia: PK-yrityksille on tärkeintä mahdollistaa ja turvata markkinoille pääsy, kun taas suurille yrityksille se on ensisijaisesti keino luoda kilpailuetua ja turvata myynti- ja lisensointitoimintaa. (2015)

Osana suojautumista yritys voi myös aktiivisesti valvoa etujaan sekä puuttua mahdollisiin patenttirikkeisiin, mikäli se haluaa maksimoida patentin tuoman lisäarvon. Monet PK-yritykset kuitenkin tyytyvät passiiviseen patentin käyttöön, jossa ne eivät aktiivisesti seuraa patentoidun keksinnön käyttöä. Suojatun teknologian tai keksinnön käytön estäminen nähdään tarpeelliseksi vasta, mikäli se aiheuttaa suoraa kilpailua yritysten omalle toiminnalle. (Päivärinne 2013.)